Stories from Norway

Stories from Norway er en norsk komiserie med Ylvis-brødrene som gikk på TVNorge i 2018. Serien er en kombinasjon av dokumentar og musikal hvor hver episode tar for seg en konkret hendelse som blir presentert med sangnummer på en humoristisk måte. Serien er produsert av Concorde TV for Discovery Networks Norway og første episode hadde premiere på TVNorge 19. februar 2018.

Blant hendelsene som blir tatt opp er kostnadsprekken rundt stupetårnet på Hamar, Justin Bieber som avbrøt konsert i Oslo i 2015 på grunn av vannsøl på scenen, Petter Northugs fyllekjøring og bilulykke i 2014, raketthendelsen på Andøya i 1995 og «Skrik»-tyveriet i 1994. Musikken fra hver av episodene blir gitt på egne EP-er/album på Universal Music.

Serien vant to priser under Gullruten 2018: beste humorprogram og fagprisen for beste kostyme/sminke (Ida Astero Welle, Solveig Aksnes og Asta Hafthordotti). I tillegg var serien og Ylvis nominert i ytterligere fem klasser: årets nyskapning, publikumsprisen (Ylvis), beste foto TV-drama (Magnus Flåto), beste klipp TV-drama (Stig Lunde) og beste originalmusikk (Lars Bleiklie Devik, Bård Ylvisåker, Vegard Ylvisåker og Christian Løchstøer). Den ble også nominert til Nordiske seriedager Awards i klassen beste komedie i 2018.

Omtrent én million så den første episoden i serien, fordelt på direktesending, repriser og strømming. Ved sesongslutt oppga TV Norge at omtrent 500.000 hadde sett hver episode, derav 200.000 på direktesendinger og 300.000 på repriser og strømming.

Liste over episoder

Referanser

Eksterne lenker 
 

Norske komiserier
Norske musikkprogrammer på TV
TV-produksjoner på TVNorge
Norske TV-serier fra 2010-årene
Gullruten for beste TV-program
TV-program med vinnere av Gullrutens fagpris